Honderde vas ná geweld in Pta-middestadArgieffoto: SAPD Isaac Mahamba, woordvoerder van die Tshwane-metropolisie, het gesê strate om die kantoor moes afgesper word terwyl die polisie die situasie in bedwang probeer bring het. Die strate is egter weer teen 13:00 Woensdag vir motoriste oopgestel. Mayihlome Tshwete, woordvoerder van binnelandse sake, het aan Maroela Media gesê die kantoor verwerk dokumente van spesifieke lande op spesifieke dae. “Die kantoor kon nie daarin slaag om Dinsdag al die buitelanders van Suider-Afrika te help nie en hulle is aangesê om vroeg Woensdagoggend weer by die kantoor aan te meld,” het hy gesê. “Die kantoor het Woensdag dus eers hierdie mense se aansoeke afgehandel en die buitelanders van Oos-Afrika was ontevrede daaroor.” Hy het gesê geweld het losgebars en klippe is deur die vensters van die kantoor gegooi. Skade is ook aan voertuie buite die gebou aangerig. Kapt. Tsekiso Mofokeng, woordvoerder van die polisie, het Donderdag gesê een mens is in hegtenis geneem vir kwaadwillige saakbeskadiging nadat hy glo ŉ polisievoertuig met klippe bestook het. Altesaam 286 mense is ook deur die polisie ondervra sodat hul status nagegaan en geverifieer kon word, maar hulle is nie amptelik in hegtenis geneem nie. “Ek wag nog vir inligting om vas te stel of nog mense na aanleiding daarvan in hegtenis geneem is,” het hy gesê.